《和丹客林公》
宋代·曹勋

自念老境今枯杨，徒顺和辈求药方。
颇闻大药性炎燥，如燎于原其中藏。
是非海里石鼎煎，大药何适求云仙。
但传钟吕有妙旨，著在诗曲成华编。
诵之如射必中的，坚然不朽贯金石。
内外悉云妙在丹，吐纳何尝及津液。
此事知有行则差，种麻安得豆有芽。
北辕适楚每自失，复似入海欲算沙。
岂惟阮籍途穷哭，录录尚念太仓粟。
水云难访我辈人，风期讵知晋江客。
三百字与五千言，一指便到玄牝门。
它年肯约移玉趾，焚香促膝为细论。
浩气收还质无槁，有待斯言能却老。
小筑云卧天台山，再挂此冠供汛扫。

作者简介：曹勋（1098—1174）字公显，一字世绩，号松隐，颍昌阳翟(今河南禹县)人。宣和五年(1123)，以荫补承信郎，特命赴进士廷试，赐甲科。靖康元年(1126)，与宋徽宗一起被金兵押解北上，受徽宗半臂绢书，自燕山逃归。建炎元年(1127)秋，至南京(今河南商丘)向宋高宗上御衣书，请求召募敢死之士，由海路北上营救徽宗。当权者不听，被黜。绍兴十一年(1141)，宋金和议成，充报谢副使出使金国，劝金人归还徽宗灵柩。十四年、二十九年又两次使金。孝宗朝拜太尉。著有《松隐文集》、《北狩见闻录》等。他的诗比较平庸，但有几首使金诗颇值得注意。